Kragonderbrekings vir Pofadder beplanFoto: GCIS Inwoners van Khai-Ma-munisipaliteit (Pofadder) in die Noord-Kaap sal hierdie week kragonderbrekings beleef as gevolg van agterstallige skuld aan Eskom. Khai-Ma is een van die land se munisipaliteite wat saam miljarde rand aan Eskom skuld. Khai-Ma skuld die kragvoorsiener R11 miljoen. “Die munisipaliteit se versuim om te reageer op die betalingsooreenkoms het Eskom met geen ander opsie gelaat nie as om die kragtoevoer te onderbreek. Die kragonderbrekings begin op 12 Julie 2018 en sal voortduur tot ŉ ooreenkoms bereik is. Khai-Ma skuld Eskom tans R11 512 447. Die munisipaliteit is al sedert Mei 2016 agterstallig met sy betalings,” het Eskom Woensdag in ŉ verklaring gesê. Eskom het in Mei aan Scopa (die staande komitee oor openbare rekeninge in die parlement) gesê uitstaande munisipale skuld staan op R13,88 miljard. Die kragvoorsiener het onderneem om die geld te verhaal en het terugbetalingsooreenkomste met munisipaliteite onderteken. Munisipaliteite het egter versuim om aan die ooreenkomste te voldoen en dit het tot kragonderbrekings gelei.